Michelangelo Antonioni

**Michelangelo Antonioni**, nado en Ferrara o 29 de setembro de 1912 e finado en Roma o 30 de xullo de 2007, foi un cineasta, escritor e pintor italiano.

## Traxectoria 
Graduouse en economía pola Universidade de Bologna e en 1942 chegou a Roma, onde cursou estudos no *Centro Sperimentale dei Cinematografia* de Cinecittà. Alí coñeceu a algúns dos artistas cos que cooperou nos anos seguintes; entre eles Roberto Rossellini, "pai" da escola do neorrealismo italiano.

Politicamente describiuse a si mesmo como anti-fascista, así como "marxista intelectual", pero algúns autores dubidan sobre o seu seguimento a esta ideoloxía. En contraste co seu contemporáneo Federico Fellini, cuxas primeiras obras viran arredor da vida das clases obreiras e os inadaptados sociais, as películas máis representativas de Antonioni na súa primeira etapa baséanse nas elites e burguesías urbanas e en como se relacionan cunha contorna que apenas entenden: *Cronaca di un amore* e *La Signora senza camelie* son sendas *óperas prima* onde o director traza unha reflexión nada compracente do mundo burgués con aparencias de simple melodrama.

*Le amiche* (1954), sobre un relato de Cesare Pavese e con destacable actuación da menosprezada Eleonora Rossi Drago, empeza a conformar o estilo característico do seu director, trascendendo unha historia de seu atractiva para experimentar con temáticas, estilos expresivos de narrar e encadrar, estéticas con discursos de dobres lecturas etc. Só unha vez, este director trazou a súa visión do burgués a través do punto de vista do mundo obreiro: en 1957 *Il Grido* (con Steve Cochran e Allida Valli non só supón a súa primeira obra mestra absoluta, senón tamén o antecedente directo á incomunicación do ser humano que tanto obsesionou ó director na súa famosa triloxía. Este filme reflicte a súa personalidade e estilo.

A década de 1960 foron o momento do recoñecemento internacional do director e do seu encontro con Monica Vitti coa que rodou ''L'Avventura*. Tanto *A noite* como *L'eclisse* fascinaron a toda Europa e chegaron a cruzar as súas fronteiras.

En 1964 chega o seu primeiro filme en cor e, para moitos, o principio da fin do seu "reinado" con *O deserto vermello*. Pese ó descomunal éxito de *Ampliación*, Palma de Ouro en Cannes incluída, o certo é que a súa carreira entrou nunha irregularidade artística e nunha especie de bloqueo creativo do que non lle foi nada fácil saír. Da última e menos coñecida etapa do realizador, destaca *O reporteiro* en 1974 (con Jack Nicholson e Maria Schneider e *Chunk Kuo* (1972), revelador traballo documental sobre a China do momento, bastante máis que *Il Mistero di Oberwald* ou *Identificazione di una donna*.

Desde a década de 1990 volveu traballar en proxectos tan ambiciosos como errados: *Al di là delle nuvole* e *Eros* (2006).

Unha das obras máis soadas deste cineasta é a devandita *Ampliación*, baseada nun relato curto de Julio Cortázar. Trátase dunha película ambientada no swinging London e baseada na peripecia dun fotógrafo que cre descubrir un asasinato a través das súas fotografías.

Antonioni morreu ós 94 anos, o mesmo día que outro dos grandes cineastas do século XX, Ingmar Bergman.

## Filmografía 
* *Eros* (2004) (o segmento chamado "Il filo pericoloso delle cose")
* *Lo Sguardo di Michelangelo*, (2004) 
* *Al di là delle nuvole* (1995) Codirixida con Wim Wenders
* *Noto, Mandorli, Vulcano, Stromboli, Carnevale* (1993)
* *12 registi per 12 città* (1989) (Segmento: "Roma") 
* *Kumbha Mela* (1989)
* *Identificazione di una donna* (1982) 
* *Il Mistero di Oberwald*, (1981) 
* *Suffer or Die* (1979) 
* *O reporteiro* (1975) 
* *Chung Kuo - Cina* (1972)
* *Zabriskie Point* (1970)
* *Ampliación* (1966) 
* *I Tre volti*, (1965) (segmento "Il provino") 
* *O deserto vermello* (1964) 
* *L'Eclisse* (1962) 
* *A noite* (1961) 
* *L'Avventura* (1960) 
* *Baixo o signo de Roma* (1959) 
* *Il Grido* (1957) 
* *Le Amiche* (1955) 
* *L'Amore in città* (1953) (Segmento "Tentato suicido") 
* *I Vinti* (1953) 
* *La Signora senza camelie* (1953) 
* *Cronaca di un amore* (1950) 
* *La Funivia del faloria* (1950) 
* *La Villa dei mostri* (1950) 
* *L'Amorosa menzogna* (1949) 
* *Bomarzo* (1949)
* *Ragazze in bianco* (1949) 
* *Sette canne, un vestito* (1949) 
* *Superstizione* (1949) 
* *Nettezza urbana* (1948)
* *Oltre l'oblio* (1948) 
* *Roma-Montevideo* (1948)
* *Gente del Po* (1943)

## Véxase tamén 
### Ligazóns externas 
* "Lo sguardo de Michelangelo" na revista *Tren de sombras''
* Classic Movies (1939 - 1969): Michelangelo Antonioni
* "En la muerte de Antonioni" artigo de Rubén Osuna .